KOPSAVILKUMA ZIŅOJUMS

1.Ievads

Šajā ziņojumā ir apkopots iedzīvotāju, kā arī pārvaldes iestāžu, apvienību un citu organizāciju (turpmāk “ieinteresētās personas”) viedoklis par Veselības un pārtikas nekaitīguma ģenerāldirektorāta (SANTE ĢD) izstrādāto Komisijas iniciatīvu, kas tiks pieņemta kā Padomes Ieteikums par pastiprinātu sadarbību, kas vērsta pret vakcīnregulējamām slimībām(“Ieteikums”).

Iedzīvotāji un ieinteresētās personas varēja četru nedēļu laikā sniegt atsauksmes par Komisijas ceļvedi attiecībā uz Ieteikumu, kas bija publicēts Labāka regulējuma portālā.

Laikposmā no 2017. gada 21. decembra līdz 2018. gada 15. martam tiešsaistē EUSurvey sistēmā notika sabiedriskā apspriešana, kas bija pieejama 23 ES valodās. Rezultāti tika izanalizēti, izmantojot sabiedriskās apspriešanas paneli DORIS un kvalitatīvās analīzes metodi.

Papildus tam tika organizētas divas mērķorientētas apspriešanas ar ieinteresētajām personām. Izraudzītās ieinteresētās personas tika aicinātas no 2018. gada 17. janvāra līdz 14. februārim atbildēt uz aptaujas anketas jautājumiem EUSurvey sistēmā. Aptaujas anketā tika iekļauti vairāk “atklātu” jautājumu nekā sabiedriskajā apspriešanā; arī tā tika analizēta, izmantojot DORIS un kvalitatīvās analīzes metodi.

No 2018. gada 18. janvāra līdz 9. februārim tika organizētas klātienes sanāksmes ar ieinteresētajām personām, proti, grupām, kuras pārstāv veselības aprūpes speciālistus un klīniskos speciālistus, medicīnas studentus, starptautiskās organizācijas, nevalstiskās organizācijas, pilsonisko sabiedrību un vakcīnu ražotājus.

Kopumā par Komisijas ceļvedi tika iesniegtas 355 atbildes, kurās 90 % gadījumu bija vērojama vakcīnneizlēmība.

Sabiedriskajā apspriešanā tika saņemtas 8894 atbildes, no kurām 8688 bija no iedzīvotājiem un 206 — no ieinteresētajām personām. 14. martā, dienu pirms sabiedriskās apspriešanas beigām, no Francijas tika saņemti gandrīz 6000 atbilžu (60 % no kopējā atbilžu skaita). Lielākajā daļā atbilžu uz visiem jautājumiem bija izmantota izvēle “nav viedokļa”. Šādas atbildes, iespējams, ir saistītas ar tiešsaistē pieejamo paziņojumu, kuru izplatīja Institut pour la protection de la santé naturelle, norādot, ka šī ir vienīgā iespējamā atbilde uz aptaujas anketā, viņuprāt, popularizēto vakcinācijas propagandu.

33 ieinteresētās personas atbildes sniedza tiešsaistes mērķorientētajā apspriešanā un 20 — klātienes sanāksmēs.

Kopumā 33 dalībnieki (14 iedzīvotāji un 19 ieinteresētās personas) pie ceļveža augšupielādēja papildu PDF formāta dokumentus un trijas ieinteresētās personas šādus dokumentus iesniedza sabiedriskajā apspriešanā. Šie papildu dokumenti tiks ņemti vērā, veicot analīzi.

13 atbildes par ceļvedi un 127 atbildes sabiedriskajā apspriešanā netika ņemtas vērā, jo tika iesniegtas dubultā, anonīmi, neatbilstoši tēmai vai nepiemērotā valodā.

Vairāk nekā 25 % no ieinteresētajām personām bija NVO, tām sekoja veselības aprūpes pārvaldes iestādes un profesionālās apvienības. Attiecībā uz iedzīvotājiem — 8769 bija ES iedzīvotāji, no kuriem lielākā daļa — no Francijas (78,3 %), taču arī no Itālijas (4,4 %) un Beļģijas (3,9 %). Tika saņemtas 200 atbildes no trešām valstīm.

Šajā ziņojumā ir apkopotas visas atbildes, kas tika saņemtas šajās četrās apspriešanās. Tās sagrupētas pa iniciatīvas trim galvenajiem pīlāriem: 1) vēršanās pret vakcīnneizlēmību; 2) ilgtspējīgas vakcinācijas politikas Eiropas Savienībā; 3) ES līmeņa koordinācija, arī dialoga ar ieinteresētajām personām veicināšana un ieguldījums veselības uzlabošanā pasaules mērogā.

1.I pīlārs. Vēršanās pret vakcīnneizlēmību

Vairāk nekā 50 % respondentu sabiedriskajā apspriešanā uzskatīja, ka vakcīnneizlēmību visvairāk ietekmē bailes no blakusefektiem, informācijas trūkums par riskiem, obligātas vakcinācijas ieviešana un uzticēšanās līmenis vakcīnu iedarbīgumam.

1.1.Labāka komunikācija par vakcīnu drošumu un iedarbīgumu

Respondenti uzsvēra, ka ir nepieciešama saskarsme klātienē vietējā līmenī, arī:

·dialogā ar veselības aprūpes speciālistiem jānodrošina uz pacientiem orientēta pieeja;